આજના યુગને સૌથી વધારે ગાંધીના તત્વદર્શનની જરૂરિયાત હોય તો તે છે ધાર્મિક ક્ષેત્રે, સમગ્ર વિશ્વમાં ફાટી નીકળતા યુદ્ધો કે સંઘર્ષોનું જો બારીકાઈથી નિરીક્ષણ કરીએ તો તેમાં ૮૦ % ઝઘડાઓનું મૂળ ધર્મ વિશેની અજ્ઞાનતાને કારણે છે. એક સામાન્ય બાબતમાં ફાટી નીકળતા કોમી હુલ્લડો, ધાર્મિક ઉત્સવો વખતે શેરીઓમાં નીકળતી રથયાત્રાઓ ઉપર થતાં હુમલાઓ વગેરેનું મૂળ કારણ ખોટી ધાર્મિક માન્યતાઓ અને ખોટો ધર્મઝનૂનવાદ છે. છેલ્લા કેટલાય વર્ષોથી આવી ધાર્મિક કટ્ટરતાને લીધે આવા બનાવોનું પ્રમાણ વધી રહ્યું છે. સમગ્ર દુનિયાના લોકો ધર્મ વિશેના ગાંધીના વિચારોનો અમલ કરે તો આટલી જાનહાની ન થાય. ગાંધીજીના ધર્મ વિશેના મંતવ્યોમાં તેમનું સૂક્ષ્મ અવલોકન અને ધર્મની સાદી પરંતુ ખૂબજ અસરકારક અને વાસ્તવિક વ્યાખ્યા જોવામાં આવે છે. “સર્વધર્મ સમભાવ નીતિમાત્રનો સમાવેશ સત્યમાં છે.”